
UPRAVNI ODJEL ZA POLJOPRIVREDU,
RIBARSTVO I VODNO GOSPODARSTVO
KLASA: 321-06/26-01/1
URBROJ: 2198-14-26-2

Zadar, 28. kolovoza 2026. godine

JAVNI POZIV
jedinicama lokalne samouprave Zadarske županije za neposredno sufinanciranje provedbe mjera prilagodbe klimatskim promjenama u svrhu jačanja otpornosti urbanih sredina za 2026. godinu - ZELENI VAL 2026.

I. PREDMET JAVNOG POZIVA
[bookmark: _Hlk211936177]Predmet ovog Javnog poziva za neposredno sufinanciranje provedbe mjera prilagodbe klimatskim promjenama u svrhu jačanja otpornosti urbanih sredina za 2026. godinu – ZELENI VAL 2026. (u daljnjem tekstu: Javni poziv) je dodjela sredstava pomoći Zadarske županije jedinicama lokalne samouprave na području Zadarske županije radi neposrednog sufinanciranja radova, opreme i usluga za provedbu mjera prilagodbe definiranih Programom ublažavanja, prilagodbe klimatskim promjenama i zaštite ozonskog sloja (u daljnjem tekstu: Program) te Akcijskim planom održivog energetskog razvoja i prilagodbe klimatskim promjenama (u daljnjem tekstu: SECAP; eng. Sustainable energy and climate action plan — SECAP).
II. PRAVNI I STRATEŠKI OKVIR
Zakonodavni okvir koji uređuje predmetno područje je:
· Strategija prilagodbe klimatskim promjenama Republike Hrvatske za razdoblje do 2040. godine s pogledom na 2070. godinu („Narodne novine” br. 46/20)
· Zakon o klimatskim promjenama i zaštiti ozonskog sloja („Narodne novine” br. 67/25)
· Zakon o zaštiti okoliša („Narodne novine” br. 80/13, 153/13, 78/15, 12/18 i 118/18) 
· Nacionalni plan razvoja biciklističkog prometa za razdoblje od 2023. do 2027. godine („Narodne novine” br. 83/23)
Strategija prilagodbe klimatskim promjenama Republike Hrvatske za razdoblje do 2040. s pogledom na 2070. godinu predstavlja viziju „Republika Hrvatska otporna na klimatske promjene”, koja će se ostvariti kroz postizanje sljedećih ciljeva: (a) smanjenje ranjivosti prirodnih sustava i društva na negativne utjecaje klimatskih promjena, (b) povećanje sposobnosti oporavka nakon učinaka klimatskih promjena i (c) iskorištavanje potencijalnih pozitivnih učinaka koji također mogu biti posljedica klimatskih promjena. U poglavlju 7.5. Institucionalni okvir za provedbu Strategije prilagodbe navodi se da se mjere prilagodbe klimatskim promjenama osim na nacionalnoj razini, provode i na lokalnoj razini putem angažmana jedinica lokalne samouprave inicijativom „Sporazum gradonačelnika o klimi i energiji“ (eng. Covenant of Mayors).
Potpisivanjem Sporazuma grad ili općina postaje službeni potpisnik inicijative EU „Covenant of Mayors“. Time se obvezuje na smanjenje emisija stakleničkih plinova (najčešće ≥ 40 % do 2030.), povećanje energetske učinkovitosti i prilagodbu klimatskim promjenama.
U roku od dvije godine od potpisivanja Sporazuma, potpisnik mora izraditi i predati SECAP Europskom uredu Sporazuma (Covenant of Mayors Office).
SECAP sadrži dvije ključne komponente:
· Inventar emisija CO₂ (Baseline Emission Inventory – BEI): pokazuje sadašnje stanje;
· Procjenu rizika i ranjivosti na klimatske promjene (RVA) i akcijski plan mjera: definira mjere ublažavanja i prilagodbe.
Provedba SECAP-a i redovito izvještavanje (svakih 2–4 godine) pokazuju napredak potpisnika prema ciljevima Sporazuma.
Temeljem Zakona o klimatskim promjenama i zaštiti ozonskog sloja (NN 67/2025), predstavničko tijelo županije, Grada Zagreba i velikoga grada donosi Program ublažavanja klimatskih promjena, prilagodbe klimatskim promjenama i zaštite ozonskog sloja, koji je sastavni dio programa zaštite okoliša za područje županije odnosno Grada Zagreba i velikoga grada. Program određuje mjere koje bi se, u narednom razdoblju, trebale primijeniti da bi se izbjegao, smanjio i/ili uklonio negativni, najčešće antropogeni, utjecaj na ozonski sloj i klimatske promjene te kako bi se ublažile negativne posljedice koje klimatske promjene mogu uzrokovati.
[bookmark: _Hlk212639082]Program ublažavanja klimatskih promjena, prilagodbe klimatskim promjenama i zaštite ozonskog sloja na području Zadarske županije donesen je na 12. sjednici Županijske skupštine, održanoj dana 30. ožujka 2023. godine, a objavljen je u „Službenom glasniku Zadarske županije“ broj 05/23 od 5. travnja 2023. godine. 
[bookmark: _Hlk212638982]Jedna od mjera je: MJERA Pr-UR-02 Provedba koncepta zelene infrastrukture.
III. KORISNICI SREDSTAVA I UVJETI ZA DODJELU SREDSTAVA
[bookmark: _Hlk212623389]Pravo na korištenje sredstava sukladno ovom Javnom pozivu mogu ostvariti isključivo jedinice lokalne samouprave na području Zadarske županije (u daljnjem tekstu: JLS)  koje:
· imaju sjedište na području Zadarske županije,   
· podnesu prijavu za korištenje sredstava Zadarske županije sukladno uvjetima ovog Javnog poziva, 
· dostave obveznu dokumentaciju i ispunjavaju sve uvjete sukladno ovom Javnom pozivu, 
· nemaju dospjelih nepodmirenih i/ili nereguliranih obveza prema Zadarskoj županiji,  
· nemaju nepodmirenih obveza javnih davanja prema potvrdi Porezne uprave,    
· imaju izrađen i usvojen SECAP ili izrađenu i usvojenu Strategiju zelene urbane obnove.
IV. UVJETI JAVNOG POZIVA
Po ovom Javnom pozivu prijavitelj može dostaviti jednu (1) prijavu za sufinanciranje jednog (1) projekta provedbe mjera prilagodbe klimatskim promjenama, koji može sadržavati više projektnih aktivnosti. 
Ukupni raspoloživi iznos sredstava po ovom Javnom pozivu iznosi 200.000,00 €. 
Po jednoj prijavi prijavitelj može ostvariti sredstva Zadarske županije najviše do 30.000,00 €, a najmanji iznos traženih sredstava za financiranje projekta je 10.000,00 €. 

Prijavitelj može zatražiti sredstva Zadarske županije u iznosu do 100% ukupnih prihvatljivih troškova projekta.

[bookmark: _Hlk212624117]Prijavitelji se mogu javiti za financiranje troškova koji se planiraju realizirati u razdoblju od objave Javnog poziva do 30. travnja 2027. godine. 

Prijavitelj mora Zadarskoj županiji dostaviti Izvještaj o potrošnji proračunskih sredstava za financirani projekt kojim će opravdati točno one aktivnosti/stavke za koje su mu odobrena sredstva sukladno Ugovoru o dodjeli financijskih sredstava potpore do 30. svibnja 2027. godine (račune i dokaze o plaćanju za usluge/opremu/radove za prijavljene aktivnosti u iznosu sredstava iz ugovora).

V. PRIHVATLJIVI I OPRAVDANI TROŠKOVI
Prihvatljivi i opravdani troškovi ovog Javnog poziva odnose se na nabavu radova, opreme i usluga za provedbu mjera prilagodbe klimatskim promjenama propisanih SECAP-om ili Strategijom zelene urbane obnove.
Projekt koji se prijavljuje mora imati potrebnu (minimalnu) spremnost za provedbu definiranu predmetnom dodjelom, odnosno prilikom podnošenja prijave mora biti dostavljena i potrebna projektno - tehnička dokumentacija:
· program gospodarenja zelenim površinama / plan upravljanja zelenom infrastrukturom / plan uređenja zelenih površina / program sadnje i održavanja drveća JLS-a odnosno komunalnog poduzeća osnovanog od strane te JLS 
Prijavitelji su dužni voditi računa da prijavljeni projektni troškovi i aktivnosti nisu predmet  dvostrukog financiranja. 
Porez na dodanu vrijednost (PDV) se smatra opravdanim troškom ako se PDV u računima za utvrđivanje Zadarskoj županiji  opravdanih troškova ne koristi kao pretporez u obračunskom razdoblju.
Prihvatljivi troškovi projekta i projektnih aktivnosti za razvoj „zelene infrastrukture” u urbanim i periurbanim područjima
· investicije u jačanje otpornosti urbanih područja JLS na antropogene pritiske uvjetovane klimatskim promjenama:
· formiranje novih zelenih površina unutar urbanih prostora namijenjenih privremenom ili trajnom zadržavanju oborinskih voda 
· u svrhu povećanja površina pod krošnjama u urbanim i periurbanim područjima sadnja pojedinačnih i grupa stabala, drvoreda i urbanih šuma, spajanje postojećih zelenih površina šetnicama, kao i osiguranje sadnog materijala 
· izgradnja sigurnih točaka („skloništa od toplinskih valova”) u slučaju ekstremnih meteoroloških uvjeta (vrućina) na javnim površinama 
· postavljanje ili uređenje (ozelenjivanje) postojećih nadstrešnica koje pružaju zaštitu od sunca na stajalištima javnog gradskog i prigradskog prijevoza putnika 
· povećanje površina pod krošnjama ozelenjivanjem javnih parkirališta, parkova i mjesta javnih okupljanja 
· ozelenjivanje prostora dvorišta škola i dječjih vrtića, domova i sl.
· izgradnja i ozelenjivanje mreža za pješačenje u gradovima i turističkim mjestima
· izgradnja javnih slavina sa zdravstveno ispravnom pitkom vodom na točkama javnih i masovnih okupljanja, područjima rekreacije i sportskih aktivnosti, plažama i sl.
· izgradnja, proširenje ili uređenje postojeće biciklističke infrastrukture uz sadnju drvoreda, zbog zasjene uz biciklističke staze 
· sadnja drvoreda i grmlja uz postojeće prometnice i biciklističke staze, osobito na pojasu između prometnice i pješačke/biciklističke staze 
· održivi sustavi za sakupljanje kišnice za navodnjavanje i/ili spremnici za sakupljanje kišnice te sustavi navodnjavanja zelenih površina 
· urbani i društveni vrtovi 

Neprihvatljivi troškovi:
· operativni troškovi i troškovi održavanja  
· projekti energetske učinkovitosti i obnovljivih izvora energije 
· betonski i građevinski radovi te zemljani radovi na kolnim i pješačkim površinama (projekti u kojima betoniranje, asfaltiranje ili popločavanje površina čini prevladavajući dio aktivnosti nisu prihvatljivi. Eventualni manji prateći radovi (npr. rubnjaci ili nosači opreme) prihvatljivi su isključivo kao pratnja zelene infrastrukture i moraju biti manjeg opsega u odnosu na nju).

Napomena: 
1. u okviru provedbe projekata sadnje drvoreda, grupe stabala i urbanih šuma, korisnici sredstava po ovom Javnom pozivu obvezni su registrirati i kartirati zasađeno stablo u međunarodnu podatkovnu platformu MapMyTree (europa.eu),
2. korisnici se trebaju pridržavati preporuke Zavoda za javno zdravstvo Zadar (objavljene uz ovaj Javni poziv) o pažljivom odabiru vrsta stabala koja se planiraju saditi odnosno, preporuka je sadnja mediteranskih vrsta sa nižim alergijskim potencijalom.
VI. OBVEZNA DOKUMENTACIJA
Obvezna dokumentacija za podnošenje prijave za sufinanciranje radova, opreme i usluga za provedbu mjera prilagodbe klimatskim promjenama sadrži sljedeće dokumente:
· [bookmark: _Hlk212625141]Obrazac opisa projekta (Obrazac 1) 
· [bookmark: _Hlk212625183]Obrazac proračuna projekta (Obrazac 2), čiji privitak čine:
· [bookmark: _Hlk212625198]informativna/e ponuda/e za planirane radove, opremu i usluge;
· izvod (poglavlje) iz SECAP-a iz kojeg je vidljivo da su predmetni projekti koji se prijavljuju na ovaj Poziv obuhvaćeni navedenim dokumentima, odnosno naglasiti područja u koje se predmetni radovi, oprema ili usluge svrstavaju;
· [bookmark: _Hlk212624721][bookmark: _Hlk212624414]izvod (poglavlje) iz Strategije zelene urbane obnove.
· [bookmark: _Hlk212625050]Potvrdu Porezne uprave o podmirenju obveza javnih davanja prijavitelja, ne stariju od 30 dana od dana podnošenja prijave, 
· Izjavu da nema nepodmirenih obveza prema proračunu Zadarske županije (Obrazac 3)
· Izjavu o nepostojanju dvostrukog financiranja (Obrazac 4)
· Izjavu prijavitelja o PDV-u (Obrazac 5)
· [bookmark: _Hlk212625101]Zemljišno knjižne izvatke iz kojih je vidljivo vlasništvo JLS, RH ili javnih ustanova čiji je osnivač JLS i/ili RH za lokacije na kojima će se provoditi radovi
· Program gospodarenja zelenim površinama / plan upravljanja zelenom infrastrukturom / plan uređenja zelenih površina / program sadnje i održavanja drveća JLS-a odnosno komunalnog poduzeća osnovanog od strane te JLS.
Zadarska županija zadržava pravo traženja dostave dodatne dokumentacije po potrebi.
Sva obvezna dokumentacija dostavlja se isključivo u elektroničkom obliku putem SOM sustava. 
VII. ROK, NAČIN I MJESTO PODNOŠENJA PRIJAVE
[bookmark: _Hlk212625269][bookmark: _Hlk212625326]Rok za dostavu prijave na ovaj Javni poziv počinje danom objave ovog poziva, a završava 28. rujna 2026. godine u 23:59 sati.

Prijava na Javni poziv vrši se isključivo putem SOM sustava https://som-natjecaj.eu/. 
Način prijave i registracije u SOM sustavu nalazi se u dokumentu Upute za korisnike SOM sustava koji je dostupan na web stranici Zadarske Županije www.zadarska-zupanija.hr (Natječaji i javni pozivi).
Sve ostale informacije o ovom Javnom pozivu nalaze se u Uputama za prijavitelje koje su dostupne na gore navedenoj internetskoj stranici, zajedno sa ostalom natječajnom dokumentacijom.
Sva potrebna dokumentacija dostupna je i unutar SOM sustava.
Sve informacije vezane uz Javni poziv mogu se dobiti u Upravnom odjelu za poljoprivredu, ribarstvo i vodno gospodarstvo putem elektronske pošte: poljoprivreda@zadarska-zupanija.hr 
Za tehnička pitanja povezana s funkcioniranjem SOM sustava i radom u aplikaciji prijavitelji se mogu obratiti korisničkoj podršci na adresu podrska@som-system.com . 
VIII. PROCJENA PRIJAVA I DONOŠENJE ODLUKE O DODJELI POTPORA 
Upravni odjel za poljoprivredu, ribarstvo i vodno gospodarstvo Zadarske županije će najkasnije u roku 5 radnih dana od isteka roka za podnošenje prijava provesti postupak provjere potpunosti i pravovremenosti prijava te prijave koje ispunjavaju formalne uvjete bez odlaganja dostaviti Povjerenstvu za ocjenjivanje.
Povjerenstvo za ocjenjivanje odlukom osniva i imenuje župan na prijedlog Upravnog odjela za poljoprivredu, ribarstvo i vodno gospodarstvo.
Povjerenstvo za ocjenjivanje će nakon razmatranja i ocjena prijava koje ispunjavaju formalne uvjete najkasnije u daljnjem roku od 5 radnih dana izraditi prijedlog odluke o financiranju za projekte te ga dostaviti županu na nadležno odlučivanje. Odluku o financiranju za projekte donosi župan.
IX. OBJAVA REZULTATA JAVNOG POZIVA
Odluka župana s podacima o JLS kojima je odobreno financiranje i iznosima financiranja objavit će se na mrežnoj stranici Zadarske županije www.zadarska-zupanija.hr čime će se svi prijavitelji smatrati obaviješteni o rezultatima Javnog poziva.
X. UGOVARANJE PROVEDBE PROJEKATA
[bookmark: _Hlk212628464]Ugovor se sklapa u roku 5 dana od dostave ovjerene bjanko zadužnice do najvećeg iznosa koji premašuje visinu vrijednosti odobrenih sredstava, a koju je JLS dužan dostaviti u roku od 5 dana od donošenja Odluke župana o financiranju koja će se objaviti na mrežnoj stranici Zadarske županije. Ugovorom se uređuju međusobna prava i obveze JLS i Zadarske županije.
XI. DODATNE INFORMACIJE
Sve potrebne informacije o javnom pozivu nalaze se u uputama za prijavitelje.
Sva pitanja vezana uz ovaj Javni poziv mogu se postaviti isključivo elektroničkim putem slanjem upita na adresu elektroničke pošte: poljoprivreda@zadarska-zupanija.hr.
Tekst ovog Javnog poziva objavljen je 28. kolovoza 2026. godine na mrežnoj stranici Zadarske županije www.zadarska-zupanija.hr, a obavijest o objavi Javnog poziva u dnevnom tisku. 

